**Уладзісла́ў І́гаравіч Ахро́менка** (29 студзеня 1965, Гомель — 9 лістапада 2018; Псеўданімы: *Францішак Хлус*) — беларускі пісьменнік, празаік, драматург і кінасцэнарыст.

Біяграфія
---------

Нарадзіўся ў сям’і інжынера завода РТА і выкладчыцы музычнага вучылішча. Вучыўся ў Гомельскай сярэдняй школе № 26 (1972—1978), сярэдняй спецыяльнай музычнай школе пры Беларускай дзяржаўнай кансерваторыі, клас фартэпіяна (1978—1981), Гомельскім музычным вучылішчы імя Сакалоўскага (1981—1984), Беларускай дзяржаўнай кансерваторыі (1984—1989, клас І. А. Цвятаевай). З 1980-х гадоў быў адным з актывістаў беларускага руху Гомеля і Мінска, прымаў удзел у многіх акцыях, дэманстрацыях і культурных мерапрыемствах.

Працаваў выкладчыкам музычнай школы ў Лоеве, карэспандэнтам часопіса «Крыніца», рэдактарам аддзела часопіса «Бярозка», адказным сакратаром і рэдактарам аддзела газеты «Культура», рэдактарам беларускай газеты ў Польшчы «Ніва» (Беласток). З 1993 года працаваў па дамовах з кнігавыдавецтвамі і кінакампаніямі.

Жыў у Мінску, апошнія гады — у Чарнігаве.

Увесну 2014 года далучыўся да Грамадскага Аб’яднання «Падольская Казачкая Сеч» (укр.: ГО «Подільська Козацька Січ»), а з часам да Грамадскага Фармавання «Падольская Сеч» (укр.: Громадське Формування «Подільська січ»), быў адным з першых добраахвотнікаў, валанцёраў і карэспандэнтаў на фронце падчас Вайны на ўсходзе Украіны. За сваю дзейнасць і ўдзел у падзеях 2014 года быў узнагароджаны медалем «ЗА ГОДНАСЬЦЬ І ПАТРЫЯТЫЗМ» (укр.: "ЗА ГІДНІСТЬ ТА ПАТРІОТИЗМ").

У ноч на аўторак 30 кастрычніка 2018 года ў польскім Беластоку ва Уладзіслава Ахроменкі здарыўся інфаркт, пасля якога ён упаў у кому. Памёр 9 лістапада 2018 года. Развітанне адбылося 17 лістапада ў Чырвоным касцёле Мінска. Пахаваны на Заходніх могілках.

Творчасць
---------

Працаваў у вострасюжэтных, камерцыйна запатрабаваных жанрах — дэтэктыў, трылер, альтэрнатыўная гісторыя. Разам з Максімам Клімковічам быў адным з пачынальнікаў у Беларусі жанру кінарамана.

Дэбютаваў апавяданнем  (1988) у часопісе «Бярозка». Аўтар кніг прозы «Здані і пачвары Беларусі» (1994, у сааўтарстве з М. Клімковічам; пад псеўданімамі *Францішак Хлус* і *Марцін Юр*), «Янкі, альбо Астатні наезд на Літве» (кінараман, 2007, сааўт. з М. Клімковічам), «Праўдзівая гісторыя Кацапа, Хахла і Бульбаша» (2009, сааўт. з М. Клімковічам), «Тэорыя змовы» (2011), «Музы і свінні» (2014), п’есы «Русалка Камсамольскага возера» (2010, сааўт. з М. Клімковічам). Пад псеўданімамі выдаў каля дзвюх соцень камерцыйных раманаў на рускай мове, некаторыя з іх экранізаваны.

Апавяданні, навелы, эсэ Уладзіслава Ахроменкі друкаваліся ў калектыўных зборніках, альманахах і часопісах. Творы перакладзены на ўкраінскую, чэшскую, рускую і польскую мовы.

Сям’я
-----

Быў жанаты, меў траіх дзяцей, у тым ліку дачку Лізавету, і сына Канстанціна.

Прызнанне
---------

* Лаўрэат нацыянальнага конкурсу маладых выканаўцаў (Мінск, 1977, 1-я прэмія)
* Шорт-ліст прэміі «Гліняны Вялес» (2013) за кнігу «Музы і свінні»
* Лонг-ліст Прэміі Ежы Гедройца за 2013 год

Зноскі
------

1. 1 2  Czech National Authority Database Праверана 22 верасня 2021.<a href='https://wikidata.org/wiki/Track:Q13550863'></a>
2. ↑  Еўрарадыё. У народнае апалчэнне Украіны запісалася каля 70 беларусаў
3. ↑  ПОДІЛЬСЬКА СІЧ. ВІЧНАЯ ПАМ’ЯТЬ… ВІДІЙШОВ У ВІЧНІСТЬ НАШ ПОБРАТИМ ВЛАДИСЛАВ АХРОМЕНКО Архівавана 21 лютага 2021.
4. ↑  «Па просьбе пабрацімаў з ГФ „Подільска Січ", а таксама жонкі, дачкі і Кумаўёў, надзеў на Дзень Канстытуцыі Украіны ўзнагароду Украіны. За ўдзел у падзеях 2014 г.»
5. ↑  СТАТУТ медалі «ЗА ГІДНІСТЬ ТА ПАТРІОТИЗМ»
6. ↑  У пісьменніка Уладзіслава Ахроменкі падчас замежнай паездкі здарыўся інфаркт, ён у коме
7. ↑  На 54-м годзе жыцця памёр пісьменнік Уладзіслаў Ахроменка
8. ↑  У Менску развітаюцца з Уладзіславам Ахроменкам / **(нявызн.)**.  racyja.com (15 лістапада 2018). Праверана 15-11-2018.

Спасылкі
--------

|  |  |
| --- | --- |
| q: | Уладзіслаў Ігаравіч Ахроменка ў Вікіцытатніку |

* Уладзіслаў Ахроменка. На ўліку КДБ // racyja.com
* Творы Уладзіслава Ахроменкі на сайце kamunikat.org
* Афіцыйны блог LJ-аўтар ahromenka — Уладзіслаў Ігаравіч Ахроменка у Жывым Журнале
* Навелы У. Ахроменкі Архівавана 27 красавіка 2014. на makpaper.com

|  |  |
| --- | --- |
| ⚙️   Нарматыўны кантроль | NKC: mzk20211126119 · VIAF: 492144783077741492577 |